冬暮感懷
作者：曾鞏
朝代：宋

paragraphs: 荒山未有雪，野水不見冰。
一臘今已半，浮陽壯猶矜。
奈至一歲除，未有嚴氣升。
坐思崆峒間，負雪山千層。
雖受栗冽僵，愈此穢濁蒸。
感激崑崙祇，一氣吹丘陵。
炎埃滅無遺，古色萬里興。
我病一洗濯，懷抱失所憎。
因思大羽獵，屬車上崚嶒。
六軍騎皆駿，爭先雪中登。
天時傾人意，踴躍士氣增。
大義雖不殺，四方懾兵稜。
今此效安在，東南塞猶乘。
將帥色凋槁，蚍蜉勢趫騰。
慘錯天運內，止戈信誰能。